[{"text_idx": "#000000", "text": "Gruffudd ab OwainMay 9, 20195 min read"}, {"text_idx": "#000001", "text": "Mae\u2019r Giro d\u2019Italia ar fin dychwelyd i\u2019n diddanu unwaith eto eleni, gyda digonedd o elfennau i edrych ymlaen atynt."}, {"text_idx": "#000003", "text": "DC \u2013 dosbarthiad cyffredinol; general classification (GC)\nREC \u2013 ras yn erbyn y cloc; time trial (TT)"}, {"text_idx": "#000004", "text": "Maglia Rosa \u2013 crys arweinydd y DC, pinc\nMaglia Ciclamino \u2013 crys arweinydd y dosbarthiad pwyntiau, piws\nMaglia Bianco \u2013 crys arweinydd y dosbarthiad ieuenctid, gwyn\nMaglia Azzurra \u2013 crys arweinydd y dosbarthiad mynyddoedd, glas"}, {"text_idx": "#000005", "text": "Cymal 1: Efallai nid lle y bydd y ras yn cael ei hennill, ond yn hytrach lle gall y ras gael ei cholli. Mae\u2019n REC o wyth cilomedr \u2013 chwech o\u2019r rheiny\u2019n wastad, ond mae\u2019r ddwy olaf yn ddringfa ar radiant cyfartalog o 9.7%. Gallem ddisgwyl brwydr ymysg ffefrynnau\u2019r DC megis Primoz Roglic a Tom Dumoulin, fydd yn awyddus i brofi eu ffitrwydd a defnyddio\u2019u sgiliau REC i\u2019w mantais. Gallem ddisgwyl sefyllfa debyg ar cymal 9 yn ogystal, gyda REC hirach o 35km a hwnnw\u2019n un bryniog. Mae\u2019r proffil yn dringo\u2019n raddol drwy gydol y 35km, gyda\u2019r 10 olaf yn cael ei chategoreiddio fel dringfa i\u2019r diwedd yn San Marino."}, {"text_idx": "#000006", "text": "Cymal 13: Yma mae\u2019r cymalau heriol yn cychwyn wrth i\u2019r reidwyr fyned y mynyddoedd. Mae cymal 13, o Pinerolo, yn gymal diweddglo cop ai Lago Serru, ac yn cynnwys dwy ddringfa arall."}, {"text_idx": "#000007", "text": "Cymal 14: Cymal sy\u2019n edrych, ar yr olwg gyntaf, yn frawychus o ddieflig, gyda phum dringfa gategoredig wedi\u2019u gwasgu i gymal o 131km. Mae\u2019n gymal sydd un ai\u2019n dringo neu\u2019n disgyn \u2013 i fyny ac i lawr, i fyny ac i lawr \u2013 gyda\u2019r segment wastad hiraf ond yn 14km o hyd. Mae\u2019r bedair ddringfa gyntaf yn cynnwys dwy o gategori un a dwy o gategori dau."}, {"text_idx": "#000008", "text": "Cymal 16: Dyma gymal mwyaf allweddol y ras yma eleni. Bydd y reidwyr yn ffres o ddiwrnod gorffwys. Yma bydd y ras yn cael ei phenderfynu, yn fy marn i, gyda\u2019r reidwyr yn concro dwy o ddringfeydd mwyaf dieflig yr Alpau Eidaleg. Byddent yn cyrraedd copa\u2019r \u2018Cima Coppi\u2019 (sef pwynt uchaf y ras), sef y Passo Gavia, a bydd y reidiwr cyntaf I gyrraedd y copa yn derbyn gwobr arbennig. Mae\u2019r ddringfa\u2019n 16.5km ar raddfa cyfartalog o 8%. Ond y ddringfa anoddaf ar y cymal yma yw\u2019r olaf o\u2019r ddwy, sef y Passo del Mortirolo. Dyma ddringfa 12km ar 11%, ac mae\u2019r copa\u2019n dod 28 km o\u2019r diwedd."}, {"text_idx": "#000009", "text": "Hoffech chi gwblhau\u2019r dringfeydd eiconig yma, yn ogystal a\u0302 gwylio cymal o\u2019r Giro Rosa; mewn awyrgylch hollol arbennig \u2013 a\u2019r gwyliau i gyd wedi\u2019i drefnu i chi? Archebwch le gyda\u2019r Andalucian Cycling Experience, sy\u2019n trefnu wythnos yn yr ardal yma rhwng y 6ed a\u2019r 13eg o Orffennaf \u2013 i goncro\u2019r Gavia, Mortirolo, Stelvio, Umbrail a Bermina. Am fwy o wybodaeth, ewch i ."}, {"text_idx": "#000010", "text": "Cymal 17: A\u0302\u2019r reidwyr yn parhau i goncro\u2019r mynyddoedd mawrion, dyma un arall o\u2019r cymalau diweddglo copa i Anterselva. Pwy fydd gan ddigon yn y coesau i gipio\u2019r cymal ar o\u0302l cymal 16?"}, {"text_idx": "#000011", "text": "Cymal 19: Wedi cymal wibio i orffwys ar cymal 18, cymal diweddglo copa arall sy\u2019n disgwyl y reidwyr ar cymal 19, a hynny i San Martina di Castrozza."}, {"text_idx": "#000012", "text": "Cymal 20: Cyfle olaf i ddringwr pur gipio buddugoliaeth, ac os yn berthnasol, ymestyn eu mantais ar gopa\u2019r DC cyn cymal i\u2019r reidwyr REC ar cymal 21."}, {"text_idx": "#000013", "text": "Cymal 21: Yma, gall y ras gael ei hennill ar y cymal olaf, gyda REC 17km i orffen. Bydd modd i reidwyr fel Tom Dumoulin a Primoz Roglic gipio buddugoliaeth oddi wrth ddringwr pur, a chyfle i rywun fel Ilnur Zakarin fachu lle ar y podiwm. Ond, 17km yn unig ydyw, felly gall ddringwr pur derfynu ei golledion."}, {"text_idx": "#000015", "text": "Vincenzo Nibali: Nibali yw\u2019r unig reidiwr yn y ras sydd wedi ennill y Giro fwy nag unwaith yn y gorffennol. Dim buddugoliaethau eto iddo yn 2019, ond mae ei ganlyniadau DC wedi gwella\u2019n raddol; o 35ain yn EAU, 15fed yn Tirreno-Adriatico ac i 3ydd yn Nhaith yr Alpau."}, {"text_idx": "#000016", "text": "Tom Dumoulin: Reidiwr arall sydd wedi cipio\u2019r ras hon yn y gorffennol, ac mae\u2019r cwrs eleni\u2019n gweddu iddo i\u2019r dim \u2013 ac felly mae\u2019n canolbwyntio ar y Giro yn hytrach na\u2019r Tour eleni. Dringo ar dempo cyson a REC yw ei gryfderau, ac mae digon o gyfleoedd i hynny eleni."}, {"text_idx": "#000017", "text": "Simon Yates: Pwy all anghofio llwyddiant, a methiant, Simon Yates yn y Giro llynnedd. Ennillodd dri chymal yma llynnedd, a llosgi\u2019i fatshys i gyd gan golli\u2019r maglia rosa a\u2019r fuddugoliaeth i Chris Froome \u2013 a gorffen tu allan i\u2019r 20 uchaf. Fodd bynnag, ef yw deiliad y Grand Tour diweddaraf sef La Vuelta a Espan\u0303a 2018 \u2013 ac mae wedi casglu buddugoliaeth ddringfa yn y Ruta del Sol, a\u2019i fuddugoliaeth REC gyntaf hefyd yn Paris-Nice, yn 2019."}, {"text_idx": "#000020", "text": "Er mai cyfyngedig ydy\u2019r cyfleon i\u2019r gwibwyr, gallem ddisgwyl brwydr dda am y maglia ciclamino, sef y crys piws i\u2019r reidiwr a\u0302\u2019r mwyaf o bwyntiau. Byddai nifer yn dadlau mai Elia Viviani yw gwibiwr gorau\u2019r byd ar hyn o bryd, ond bydd yn wynebu cystadleuaeth gan Fernando Gaviria, Caleb Ewan a Pascal Ackermann yn bennaf. Ond, ni allem ddiystyrru gwibwyr eraill megis Arnaud Demare, Giacomo Nizzolo, Jakub Mareczko a Sacha Modolo."}, {"text_idx": "#000021", "text": "Efallai mai Miguel Angel Lopez yw\u2019r ffefryn pennaf am y maglia bianco eleni, ond fel arall, mi fydd hi\u2019n frwydr dynn. Mae\u2019r ddau reidiwr ieuengaf yn y ras yn sicr o herio \u2013 sef y pa\u0302r o di\u0302m INEOS, Ivan Sosa a Pavel Sivakov (ennillydd Taith yr Alpau). Yn ymuno a\u0302\u2019r ddau yna bydd Tao Geoghegan Hart, sydd hefyd yn debygol o fod yn uchelfannau\u2019r dosbarthiad yma. Mae\u2019n bosib hefyd y bydd James Knox o Deceuninck QuickStep yn llwyddo wedi iddo berfformio\u2019n wych dros eraill hyd yma eleni."}, {"text_idx": "#000022", "text": "Un Cymro sy\u2019n bresennol yn y ras yma, a hwnnw\u2019n gwneud ei debut mewn Grand Tour. Bydd y Cymro Cymraeg, Scott Davies yn reidio i dim Dimension Data yn y Giro. Llongyfarchiadau mawr ar gael dy ddewis, a phob lwc ar gyfer y ras!"}]